Այս հարցի առնչությամբ հանձնաժողովի նախագահի կողմից նշվեց, որ նշված ուսումնասիրության քննարկումը կարևորվում է այն իմաստով, որ նվազագույն աշխատավարձին վերաբերող հարցերի անրդրադարձ է կատարված նաև Հանրապետական կոլեկտիվ պայմանագրի կիրարկումն ապահովող միջոցառումների ծրագրով: ՀՀ-ում ներկայում նվազագույն աշխատավարձը որոշվում է քաղաքական որոշումներով՝ ելնելով երկրի հնարավորություններից, քանի որ նվազագույն աշխատավարձի ծանրաբեռնվածությունն առաջին հերթին ընկնում է հենց պետական բյուջեի վրա: Ա. Ասատրյանը նշեց, որ ուսումնասիրության արդյունքները հանձնաժողովում ներկայացնելու, և առհասարակ նվազագույն աշխատավարձին առնչվող հարցը քննարկելու նպատակը մեկն է, որպեսզի եռակողմ քննարկումների արդյունքում ի վերջո մշակվի մի մոդել, որով դրված մեթոդաբանությունը ընդունելի կլինի բոլոր երեք կողմերի համար և որը հնարավորություն կտա համապատասխան հիմնավորումներից ելնելով սահմանել նվազագույն աշխատավարձի հիմնավորված չափ: